Pernille Rosenkrantz-Theil (EL), 2003-12-19:
Det her skattehul har ligesom andre skattehuller under borgerlige regeringer kostet velfærdskassen astronomiske beløb.
Regeringen har været fuldstændig klar over, at der var et hul.
Regeringen har oven i købet haft de redskaber tilgængelige, som skulle til for at lukke det her hul.
Alligevel har regeringen valgt helt bevidst at se igennem fingre med hullet med det resultat, at hver evig eneste dansker i det her land skal bøde for det.
For det er jo det, der sker, når statskassen går glip af så store beløb.
Så sker der jo det, at danskerne ikke får de velfærdsydelser, ikke får de serviceydelser, som man ellers kunne have set frem til.
Det er det der sker, når man lader hullerne stå åbne i statskassen.
Vi har så fået en række papirer, herunder en henvendelse
fra PricewaterhouseCoopers, som er TDC's revisor.
Hvordan reagerer regeringen så på den henvendelse?
Man lægger sig fuldstændig fladt ned.
Man prioriterer at lytte til det store selskab, man prioriterer at lytte til TDC's revisor frem for at tage hensyn til velfærden og til befolkningen i Danmark, som jo er den, der må holde for, når skattehullerne står pivåbne.
Ikke nok med, at man gør det, ikke nok med, at man har et tåbeligt skattestop, som er til skade for velfærden, nej, man tolker også det skattestop så rigidt, at man ikke før det øjeblik, pressen begynder at buldre, går ind og gør noget.
Man tolker skattestoppet på den måde, at et skattehul ikke kan lukkes, for så påfører det en ekstra skat.
Jamen et skattehul er jo netop kendetegnet ved, at det ikke er tilsigtet, det er noget ikketilsigtet, der lå i en lovgivning.
Så mener regeringen altså, at selv ikketilsigtede ting kan man ikke gå ind og lave om på, for så strider det mod skattestoppet.
Det ligner for mig ikke en ideologisk holdning om, at man ønsker, at skatterne skal falde i det her samfund.
Det ligner for mig en ideologisk holdning om, at de største ikke skal betale noget i skat, at de største skal betale mindre, end den almindelige danske befolkning gør.
Det synes jeg siger en masse om denne regering.
Vi er jo en stor gruppe mennesker i det her land, som synes, at velfærdssamfundet er en rigtig god idé.
Vi er en stor gruppe mennesker i det her land, som mener, at det er en god idé, at de bredeste skuldre bærer det tungeste læs.
Det betyder altså, at vi mener, at de store skal være dem, der holder for, skal være dem, der betaler de største beløb.
Jeg håber, regeringen har lært noget af det her, om ikke andet så i hvert fald har lært noget af meningsmålingerne, som viser, at befolkningen ikke finder sig i en regering, der opererer på denne her måde.
Jeg ved godt, at ideologisk vil denne her regering lade skattehullerne stå pivåbne, indtil pressen får kendskab til det.
Det er jo først, når pressen får kendskab til det, at denne regering føler sig foranlediget til at skride ind.
Jeg synes, det er sørgeligt.
Jeg synes, det underminerer velfærdssamfundet.
Jeg synes, det er ærgerligt, at det skal være på den måde, at de, der kan tænke allermest aggressivt skattemæssigt, er dem, der slipper lettest i det her samfund.
Jeg synes sådan set, man burde overveje at lade pensionister og folk på overførselsindkomster være dem, der slap billigst i skat, i stedet for dem, der har allerflest penge.